Rinne vaatii että hallitus palauttaa menetetyt lomarahat. Hän esittää myös ilmaisen päivähoidon ja varhaiskasvatuksen kirjaamista perustuslakiin.

SDP:n puheenjohtajan Antti Rinteen mukaan kilpailukykysopimukseen liittynyt lomarahojen leikkaus on puolueelle "erittäin iso kivi kengässä". Hän sanoi Yle TV1:n Ykkösaamussa, että kiky-sopimuksen kannattaminen on osaltaan vaikuttanut puolueen kannatukseen.

– Kilpailukykysopimuksen elementti, johon hallitus pakotti keskusjärjestöt, että leikataan pienituloisilta julkisen sektorin työntekijöiltä enemmän kuin muilta lomarahaleikkauksen kautta, niin se on ollut erittäin iso kivi kengässä, sanoo Rinne.

Hän sanoi puolueen vaativan valtiovarainministeri Petteri Orpon (kok.) korjaavan tilanteen lomarahojen suhteen. Rinteen mukaan tilanne korjaantuisi antamalla valtiolle ja kunnille sitä rahoitusta takaisin, mikä vedettiin pois lomarahaleikkausten myötä.

Kilpailukykysopimus leikkaa valtion ja kuntien työntekijöiden lomarahoja 30 prosenttia vuosina 2017–2019. Leikkaus koskee yhteensä 500 000:a kuntien ja valtion työntekijää.

SDP oli tuoreessa Helsingin Sanomien (siirryt toiseen palveluun) gallupissa toisena kokoomuksen jälkeen. Rinne sanoo, että luvut eivät aiheuta vielä hurraa-huutoja, mutta on mukavaa, että SDP:hen luotetaan enemmän.

"Ilmainen päivähoito ja varhaiskasvatus pitäisi kirjata perustuslakiin"

Rinne esitti Ykkösaamussa myös kaikille ilmaisen päivähoidon ja varhaiskasvatuksen kirjaamista perusoikeutena perustuslakiin.

Rinteen mukaan lasten varhaiskasvatuksen tukeminen olisi paras keino tukea suomalaislasten koulumenestystä ja ehkäistä syrjäytymistä ja oppimisvaikeuksia.

– Luulen että (ilmaista varhaiskasvatusta kannattavat) kaikki jotka ovat lukeneet niitä ulkomaisia ja kotimaisia tutkimuksia, joista selviää että paras keino opintopolun rakentamiseen alusta lähtien on se, että on olemassa varhaiskasvatus, johon mahdollisuuksien mukaan kaikki suomalaiset lapset osallistuvat.

– Meillä on koulutus sinällään perusoikeutena perustuslaissa, nyt olisi varmaan järkevää miettiä että pitäisikö myös varhaiskasvatus saattaa sinne perustuslakiin, pohti Rinne Ykkösaamussa.

Rinne myönsi että ilmainen varhaiskasvatus olisi kallis ratkaisu, mutta se voitaisiin toteuttaa pidemmällä aikajänteellä, jos tahtoa löytyy.

– Sillä on iso rakenteellinen merkitys tulevaisuudelle, sillä on iso rakenteellinen merkitys siihen millä tavalla suomalaiset lapset menestyy.

– Pisa-tuloksissa tultu alaspäin, ja uskon että kun opinpolku lähtee varhaiskasvatuksesta, siellä voidaan helpommin löytää niitä oppimiseen liittyviä ongelmia, jotka ovat aina vaikeammin korjattavissa myöhemmin. Tämän takia varhaiskasvatuksen kirjaaminen perustuslakiin voisi olla järkevä asia.